Učitelji i profesori ne odustaju. Štrajk su nastavili i ovoga četvrtka u osnovnim i srednjim školama u Osječko-baranjskoj, Bjelovarsko-bilogorskoj i Ličko-senjskoj županiji. I fakulteti te Nacionalna i sveučilišna knjižnica su u štrajku. Traže veće plaće nenastavnog osoblja, predavača i umjetničkih suradnika.



- Plenković: Štrajk nije dobar, cijenimo učitelje i profesore



- Danas je 11. dan štrajka. Prije pola sata provjerio sam u srednjim školama, odazvalo se 89,32 člana koji su u štrajku, izvijestio je na konferenciji za novinare Branimir Mihalinec iz Nezavisnog sindikata zaposlenih u srednjim školama, najavivši da će u petak konferenciju za novinare održati u Zadru, a zbog održavanja izvještajne skupštine sindikata.



Mihalinec: U petak će štrajk biti u Zadarskoj i Šibensko-kninskoj županiji



- Poslali smo premijeru poruku preko male grupe ljudi što mislimo i kako osjećaju ovu situaciju zaposleni u sustavu obrazovanja. Današnji odaziv govori da mi sindikati jednako mislimo kao jučer. Pregovori o osnovi za plaće nisu ti pregovori u kojima se nadoknađuju zaostajanje plaća u odgoju i obrazovanju.



Mihalinec: Želimo sastanak oko koeficijenata, a ne o osnovici



- Sastanak je u ponedjeljak u 10 sati o pregovorima za osnovicu plaća. Odazvat ćemo se na taj sastanak, ali ćemo tražiti točan termin ili održavanje sastanka vezano uz koeficijente složenosti poslova. Ako neće biti mogućnosti razgovora o koeficijentima, onda ćemo odlučiti hoćemo li se odazivati na sastanke o osnovici. Imamo povjerenje u osam kolega u pregovaračkom odboru te će oni i bez nas ispregovarati dobru osnovicu.



Mihalinec dodaje da je njihova želja da svi oni s VSS titulom u odgoju i obrazovanju trebaju imati približno jednako visoke plaće kao i ljudi s VSS u drugim sustavima. Dodao je kako premijer Andrej Plenković smatra da je to prolijevanje kante s mlijekom. Upitao je: "Zar on doista nas vidi kao flek prolivenog mlijeka?".











Poziv predsjednici i Škori, ne i Milanoviću



- Rok za izvršavanje naših zahtjeva je do 1. studenog. Naš ciklus ovoga štrajka završava 31. listopada, dodaje. Javno je pozvao predsjednicu Kolinda Grabar-Kitarović i kandidata Miroslavu Škoru da do 31. listopada objave svima svoje stajalište o zaostajanju plaća učitelja i ostalih zaposlenih u obrazovanju u odnosu na ostale u zemlji.



- Hoće li stati iza nas? Predsjednica Sindikata učitelja Sanja Šprem i ja održali smo sastanak s predsjednicom. Jasno je iskazala svoj stav te očekujemo da javno izrekne svoj stav. Od Zorana Milanovića ne očekujemo niti ne tražimo da kaže svoj stav. On je svoj stav iskazao 2012. kada je jedino ljudima u obrazovanju smanjio plaće kao i 2015. kada se nije niti obratio zaposlenima vezano uz štrajk. Vrlo su nam važni stavovi ozbiljnih kandidata, Grabar-Kitarović i Škore kako bi ljudi znali kakvu Hrvatsku oni žele.



- Ako žele biti predsjednici u Hrvatskoj gdje su učitelji ugnjetavani i najniže vrednovani službenici, oni će to kazati. Vi ste jučer neki naglasili da smo pjevali Škorinu pjesmu. Jel to bilo važno? Ajde da sada čujemo Škoru jel pjeva našu pjesmu i zna li našu pjesmu. I želi li je pjevati? A ne da se kandidati služe doskočicama i na tome misle dobiti izbore. Ako obrazovanje i budućnost Domovine nisu ključna stvar, o čemu će onda pričati. Tko bolje pjeva? Tko ima više sluha? I to je pitanje predsjednika?, poručio je Mihalinec. Na upit hoće li sindikati podržati nekoga od kandidata, kaže da neće svojim članovima sugerirati za koga da glasuju.



Predsjednica Kolinda Grabar-Kitarović svoj stav o štrajku objasnila je na twitteru.



- Kao što od početka mandata zagovaram dignitet struke, tako podržavam i zahtjeve učitelja, nastavnika i znanstvene zajednice da im se omoguće odgovarajući uvjeti i naknada za njihov rad. Do nepravednih smanjenja koeficijenata dovela je bivša Vlada 2012. godine, stoga je što prije potrebno pronaći rješenje, kako podcijenjenim i potplaćenim službenicima u školstvu, tako i u zdravstvu te ostalim djelatnostima. Pozivam na razuman okvir i vrijeme pregovora kako naši učenici ne bi trpjeli zaostatke i lošije učinke reforme koja je već prije deset godina mogla biti provedena, napisala je predsjednica.



Kao što od početka mandata zagovaram dignitet struke, tako podržavam i zahtjeve učitelja, nastavnika i znanstvene zajednice da im se omoguće odgovarajući uvjeti i naknada za njihov rad. — Kolinda GK (@KolindaGK) 24. listopada 2019.



Miroslav Škoro sastat će se sa sindikatima prosvjetnih radnika u štrajku sljedeći tjedan, rekao je njegov glasnogovornik Mate Mijić. Dan sastanka još nije usuglašen zbog obaveza jedne i druge strane. Oni će ga detaljno informirati o stanju u školstvu i o svojim zahtjevima, nakon čega će on dati svoje službeno očitovanje, rekao je Mijić u izjavi za Hinu.







Poziv Plenkoviću za susret ispred Muzeja iluzija



Glavna tajnica Sindikata hrvatskih učitelja Ana Tuškan govorila je o situaciji u osnovnim školama. Što se tiče odziva na štrajk u osnovnim školama, u Bjelovarsko-bilogorskoj županiji odziv je 97,44 posto, u Osječko-baranjskoj 96,97% posto. Ostali podaci nisu još obrađeni.



- Premijer je izjavio da nas poziva na objavu socijalnog dijaloga i na razgovor oko zaostajanja koeficijenata. Kako mi za taj poziv ne znamo niti koje mu je mjesto, mi ćemo premijera u petak čekati u 11 sati ispred Muzeja iluzija. Održat ćemo tamo tiskovnu konferenciju. I političari i umjetnici su se tijekom povijesti koristili iluzijama. Tako su se slikari koristili znanjem o perceptivnim iluzijama prikazujući neki detalj objektivno drugačije kako bi kod gledatelja izazvao željeni perceptivni doživljaj, kaže Tuškan.



Nadoknada iz džepa ravnatelja?



- Svi nadobudni ravnatelji koji već sutra najavljuju nadoknadu, a nisu dobili poruku Ministarstva da to trebaju učiniti, neka to ne rade. Nadoknadu koju je neki ravnatelj zakazao za subotu morat će platiti kao prekovremeni rad. Neka ne računa da će mu dati iz Ministarstva novac, već će morati platiti iz svoga džepa, ističe Mihalinec zaključujući da na ovoj presici nisu niti plesali niti pjevali, ali da imaju za idući tjedan spremne sve varijante, poput lutkarske predstave, baleta ili komornog orkestra.



Preporod: Dobar odaziv na štrajk



U Bjelovarsko-bilogorskoj, Ličko-senjskoj i Osječko-baranjskoj županiji štrajk je proveden u 35 osnovnoškolske i srednjoškolske ustanove, u kojima djeluju podružnice Sindikata Preporod. Prema podacima pristiglima iz škola u Bjelovarsko-bilogorskoj županiji štrajkalo je 70,65% zaposlenika, 82,95% u Ličko-senjskoj županiji i 89,46% u Osječko-baranjskoj županiji.



- Od ukupno 640 članova Preporoda, u 35 osnovne i srednje škole na području ove tri županije u štrajku je sudjelovalo 529 članova, priopćio je Željko Stipić, predsjednik Sindikata Preporod.



Divjak: Stanje je neodrživo



- Stanje je neodrživo, proces je zakočen i moramo iz njega maknuti učenike i roditelje. Moramo ući u dijalog. Ja sam se stavila na raspolaganje kako bismo došli do kvalitetnog kompromisa. Ja moram voditi brigu o tome kako se osjećaju oni koji su najzaslužniji za reformu. Učiteljima treba odati priznanje, od toga se ne može pobjeći, izjavila je uoči sjednice Vlade ministrica Blaženka Divjak. Dodala je da se sa sindikatima mora razgovarati i vidjeti koja je kompenzacijska mjera koja bi ih eventualno zadovoljila.











Štrajk na fakultetima nastavlja se u srijedu idući tjedan



- Odaziv štrajku u sustavu znanosti i visokog obrazovanja vrlo je dobar. Ljudi su nezadovoljni i iritirani ponašanjem vlasti kao da je sve normalno i da je problem riješen. Naši su zahtjevi jasni, posebno za kategoriju koja je najmanje plaćena - to je nenastavno osoblje, to su ljudi koji rade u studentskim službama, informatici i uredima za mobilnost te laboranti i spremačice. Njih je između 35 i 40 posto i bez njih sustav doslovno ne može. Njihove su plaće od 3.500 na više, kazao je Igor Radeka predsjednik Velikog vijeća Sindikata znanosti i visokog obrazovanja. Dodao je da je i plaća predavača doslovno manja od plaće asistenata.







Štrajk u znanosti zbiva se tako da se svi jave na svoje radno mjesto, i nakon što će se održati sastanak sa sindikatima - mogu to radno mjesto napustiti. Radeka je najavio da će se štrajk u znanosti odvijati minimalno jednom tjedno, a nastavit će se u srijedu idući tjedan. Ovisno o situaciji Štrajkački odbor odlučit će hoće li se štrajkati i više dana u tjednu. Studenti sve informacije mogu dobiti na mrežnim stranicama fakulteta i od profesora.











Proteklog dana predstavnici sindikata došli su pred Vladu. Ponovili su da ne odustaju od zahtjeva za povećanje koeficijenata složenosti poslova, te su premijeru i Vladi poruku poslali pjesmom, to jest bećarcem. Sindikalist Branimir Mihalinec jučer je rekao da će "štrajkati onoliko dugo dok se ne riješi zaostajanja njihovih plaća".



Gostujući u Dnevniku HTV-a, premijer Andrej Plenković osvrnuo se na štrajk prosvjetara ističući da Vlada poštuje učitelje, nastavnike i profesore, koji su važni za budućnost Hrvatske. Rekao je da je ponuda povećanja osnovice za 6 posto i dalje na stolu te da smatra da nema stvarnog razloga za štrajk.